31988L0321
L 147/77
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА КОМИСИЯТА
от 16 май 1988 година
за привеждане в съответствие с техническия прогрес на Директива 71/127/ЕИО на Съвета за сближаване на законодателствата на държавите-членки относно огледалата за обратно виждане на моторните превозни средства
(88/321/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 71/127/ЕИО на Съвета от 1 март 1971 г. за сближаване на законодателствата на държавите-членки относно огледалата за обратно виждане на моторните превозни средства (1), последно изменена с Директива 86/562/EИО на Комисията (2), и по-специално член 9 от нея,
като има предвид, че благодарение на натрупания опит и като се отчита съвременното състояние на техниката, понастоящем е възможно някои изисквания на Директива 71/127/ЕИО да се направят по-строги с цел подобряване на пътната безопасност;
като има предвид, че за превозните средства от категория N2 с маса, надвишаваща 7,5 тона, и за превозните средства от категория N3, различни от влекачи на полуремаркета, настоящите изисквания се оказаха недостатъчни, що се отнася до външното поле на видимост встрани и зад превозното средство; като има предвид, че с оглед да се преодолее този недостатък, е необходимо да се предвиди наличието на допълнително огледало за обратно виждане от така наречения тип „широкоъгълно“;
като има предвид, че за превозните средства от категория N2 с маса, надвишаваща 7,5 тона, настоящите изисквания също се оказаха недостатъчни, що се отнася до полето на видимост в непосредствена близост до конструкцията на кабината от страната, противоположна на мястото на водача; като има предвид, че с оглед да се преодолее този недостатък, е необходимо да се предвиди наличието на допълнително огледало за обратно виждане от така наречения тип „за непосредствена близост“;
като има предвид, че мерките, предвидени в настоящата директива, са в съответствие със становището на Комитета за привеждане в съответствие с техническия прогрес на директивите относно отстраняването на техническите прегради пред търговията в сектора на моторните превозни средства,
ПРИЕ НАСТОЯЩАТА ДИРЕКТИВА:
Член 1
Приложения II и III към Директива 71/127/ЕИО се изменят в съответствие с приложението към настоящата директива.
Член 2
1. От 1 януари 1989 г. държавите-членки не могат на основания, свързани с огледалата за обратно виждане:
-
нито да отказват типово одобрение на ЕИО или да издадат документа, предвиден в член 10, параграф 1, трето тире от Директива 70/156/ЕИО на Съвета (3), или национално типово одобрение за тип превозно средство,
-
нито да забраняват въвеждането в експлоатация на превозни средства,
ако огледалата за обратно виждане на този тип превозно средство или на тези превозни средства отговарят на изискванията на настоящата директива.
2. От 1 октомври 1990 г. държавите-членки:
-
преустановяват издаването на документа, предвиден в член 10, параграф 1, трето тире от Директива 70/156/ЕИО за тип превозно средство, чиито огледала за обратно виждане не отговарят на изискванията на настоящата директива,
-
могат да отказват да издават национално типово одобрение за тип превозно средство, чиито огледала за обратно виждане не отговарят на изискванията на настоящата директива,
-
могат да забраняват въвеждането в експлоатация на превозни средства, чиито огледала за обратно виждане не отговарят на изискванията на настоящата директива.
Член 3
Държавите-членки въвеждат в сила разпоредбите, необходими, за да се съобразят с настоящата директива, преди 1 януари 1989 г. Те незабавно информират Комисията за това.
Член 4
Адресати на настоящата директива са държавите-членки.
Съставено в Брюксел на 16 май 1988 година.